| T-72 |
| --- |
| T-72A (1979) v Parku Patriot v Kubinke v RuskuT-72A (1979) v Parku Patriot v Kubinke v Rusku |
| **Základná charakteristika** |
| Posádka | 3 muži (veliteľ, strelec, vodič) |
| Dĺžka | 690 cm (korba)953 cm (s kanónom dopredu) |
| Šírka | 360 cm |
| Výška | 220 cm |
| Hmotnosť | 41 500 kg (T-72A) |
| **Pancierovanie a výzbroj** |
| Pancierovanie | kompozitný pancier, čelný hrubý 200 (T-72) až 400 mm (T-72M) |
| Hlavná zbraň | 125mm kanón 2A46 s automatickým nabíjačom, verzia T-72B môže strieľať protitankovou strelu AT-11 |
| Sekundárne zbrane | 1x spriahnutý 7,62mm guľomet PKT1x 12,7mm protilietadlový guľomet |
| **Pohon a pohyb** |
| Pohon | 12-valcový Diesel 618 kW (840 k) |
| Odpruženie | torzné tyče |
| Max. rýchlosť | 60 km/h po ceste |
| Pomer výkon/hmotnosť | hp/tona |
| Dojazd | 450 km km po ceste, 600 km s prídavnou nádržou |
| Priechodnosť |  |

**T-72 Ural** niekedy tiež označovaný ako **Objekt 172M** je sovietsky a ruský hlavný bojový tank používaný od prvej polovice 70. rokov 20. storočia dodnes. S približne 20 000 vyrobenými kusmi je jedným z najrozšírenejších hlavných bojových tankov na svete. Boli vyvážané do krajín Varšavskej zmluvy, Fínska, Juhoslávie, Indie a na Blízky východ.

Základná konštrukcia (T-72 a T-72A) predstavuje hlavný bojový tank 2. generácie. Vzniklo veľa verzií T-72 a neskôr bol z tohto typu vyvinutý ruský hlavný bojový tank T-90. 

T-72 je na rozdiel od najnovších tankov NATO dosť ľahký a celkovo menší. Dôvodom je najmä iná koncepcia vývoja tankov, ktorú zaviedli sovietski a pokračujú v nej i ruskí konštruktéri. Menšie rozmery tankov, najmä ich menšia výška, totiž výrazne zvyšujú maskovanie tankov a tým aj šancu prežiť v boji. Jeho 125mm kanón má omnoho kratší účinný dostrel ako západné tanky, ale na menšie vzdialenosti je schopný prebiť aj najmodernejšie pancierovanie tankov NATO. Na rozdiel od techniky NATO má tank stále pasívnu ochranu pred rádioaktívnym žiarením.

Vznik a vývoj
-------------

Vývoj tanku začal vo fabrike UralVagonZavod v Nižnom Tagile. Cieľom konštruktérov bolo vyrobiť efektívny ale jednoduchý a na výrobu nenáročný tank. Vyvíjaný bol súčasne s typom T-64A, ktorého výroba sa začala v Charkovskom traktorovom závode. T-64A bol do výzbroje zavedený v roku 1968 a predstavoval jeden z najmodernejších tankov svojej doby. Jeho výroba bola plánovaná v Charkove, Leningrade, Omsku a Nižnom Tagile. Zavedenie výroby moderného tanku, hlavne jeho nového motoru 5TDF, ktorý si vyžadoval rad nových postupov, však nebolo v tomto období vo všetkých týchto továrňach možné. V prípade vojny nebolo možné produkovať vo všetkých týchto továrňach dostatočné množstvo T-64A. Ministerstvo priemyslu preto navrhlo vývoj tanku T-64 s motorom V-45, ktorý bol vyvíjaný v tankovej konštrukčnej kancelárii v Nižnom Tagile pod vedením L. N. Karceva. Pôvodný T-64 s novým motorom (pod označením Objekt 172 bol ďalej upravovaný a dostal označenie Objekt 172M.

Konštrukcia
-----------

### T-72 Ural

Začal sa vyrábať v roku 1971, do výzbroje sovietskych ozbrojených síl sa stroj dostal v roku 1973 pod označením T-72 Ural. Tank bol rovnocenný stroju T-64, bol však jednoduchší a lacnejší na výrobu. Vážil 41 ton, pohonnú jednotku predstavoval dieslový motor V-45 o výkone 780 koní. Stroj dosahoval najvyššiu rýchlosť na ceste 60 km/h. Vďaka automatickému nabíjaču, ktorý bol jednoduchší ako v stroji T-64, mal len troch členov posádky. Hlavnú výzbroj tvorí kanón kalibru 125 mm s hladkým vývrtom. Nedostatkom však bola nekvalitná munícia, ktorá má za následok neefektivitu kanóna na vzdialenosť väčšiu ako 1 500 m. Za nedostatočnú je tiež považovaná automatická stabilizácia kanóna.

T-72M1 slovenskej armády.
Vedľajšia výzbroj pozostávala zo spriahnutého guľometu kalibru 7,62 mm a guľometu kalibru 12,7 mm umiestneného na veliteľskej vežičke, ktorý slúžil na obranu pred vrtuľníkmi či k paľbe po ľahko pancierovaných cieľoch.

### T-72A

Tento modernizovaný variant bol do výzbroje zavedený v roku 1979. T-72A disponoval dokonalejšou pancierovou ochranou hlavne na prednej strane veže. Pôvodný optický zameriavač bola nahradený zameriavačom TPD-K1 s laserovým diaľkomerom, čím sa zvýšila pravdepodobnosť zásahu cieľa hneď pri prvom výstrele. Pôvodný kanón 2A26M bol nahradený novým 125 mm kanónom 2A46. Tank bol tiež vybavený vrhačom dymových granátov a nočným pozorovacím systémom pre vodiča. Tank poháňal motor V-46-6 s výkonom 582 kW (780 koní).

### T-72B

Bol zavedený do služby v sovietskej armáde v roku 1984. Vyznačoval sa zosilneným čelným pancierom veže, vylepšeným motorom V84-1 s výkonom 840 k (626 kW). Bol vyzbrojený vylepšeným kanónom 2A46M, ktorý je stabilizovaný v oboch rovinách. Tank dokázal odpaľovať protitankové riadené strely 9M119 Svir využívajúce navedenie pomocou laserového lúča.

### T-72AV

T-72AV je modernizovaná verzia hlavného bojového tanku T-72B. Tento tank je chránený výbušným reaktívnym pancierom (ERA) Kontakt-1. T-72AV je vybavený novým zameriavacím systémom 1A40-1 namiesto zameriavača TPD-2. T-72AV vstúpil do výzbroje ruských ozbrojených síl v roku 1985.

### T-72BA

Toto označenie sa používa pre T-72B, ktoré boli v rokoch 1998-2005 v Uralvagonzavod zmodernizované a vylepšené o určité základné komponenty. Pretože modernizácia bola vykonaná na rôznych ročníkoch T-72B s rôznymi úrovňami ochrany ERA, medzi vozidlami T-72BA existujú značné rozdiely. 

Existuje však niekoľko prvkov, ktoré sú spoločné pre všetky modernizované T-72BA: 

* predná doska podlahy trupu bola zosilnená proti mínam,
* sedadlo vodiča je teraz zavesené na strope namiesto pripevnenia k podlahe,
* stanovište vodiča má nový nočný zameriavač TVN-5,
* motor V-84MS s vylepšeným výfukovým systémom,
* novo vyvinuté dvojčapové pásy (používané na T-90A),
* veterný senzor DWE-BS umiestnený na zadnej, ľavej časti veže, ktorý automaticky dodáva informácie do systému riadenia paľby 1A40.

Tanky modernizované po roku 2000 dostali vylepšený systém riadenia paľby 1A40-01M, ktorý využíva digitálny balistický počítač TBV. Tanky môžu tiež strieľať laserom navádzanú protitankovú strelu 9M119M Refleks pomocou zameriavača 1K13-19. Zatiaľ čo modernizované tanky si zachovali pôvodný kanón 2A46M, dostali vylepšený stabilizačný systém 2E42-4, ktorý výrazne zlepšil presnosť - najmä pri streľbe za pohybu. Na štandard T-72BA bolo modernizovaných približne 750 tankov.

### T-72B3

Toto je hĺbkovo modernizovaná verzia tanku T-72B/B1, ktorá sa údajne približuje schopnostiam tanku T-90A. Hlavnou odlišnosťou T-72B3 od predchádzajúcej verzie je najnovší systém riadenia paľby Sosna-U s optickým a tepelným kanálom druhej generácie, ktorý poskytuje v noci zvýšený dosah identifikácie cieľov. Analógový balistický počítač nahradil digitálny. Tank získal najnovší komunikačný systém R-168-25U-2 „Akvedukt", ktorý umožňuje prijímať a posielať zašifrované správy. Tank dostal nové pásy, ktoré zlepšujú prevádzkové vlastnosti a jazdnú dynamiku tanku. Balistickú ochranu podstatným spôsobom zvyšuje reaktívne pancierovanie tretej generácie Kontakt-5, ktoré je schopné odraziť modernú muníciu APFSDS. Kanón 2A46M5 získal lepšiu stabilizáciu a systém automatického nabíjania bol upravený tak, aby vyhovoval novšej generácii protitankovej munície Sviniec, schopnej na dva kilometre prebiť ekvivalent 740–800 mm RHAe. Prvé jednotky ruskej armády získali T-72B3 v roku 2013 a v súčasnosti je v prevádzke približne 2 000 takto zmodernizovaných tankov.

### T-72B3M

Modernizovaná verzia tanku T-72, ktorú ruské jednotky začali dostávať od roku 2017. Na základe zmluvy z marca 2016 malo byť na túto úroveň zmodernizovaných 150 tankov T-72. V rokoch 2016 až 2021 sa podarilo ruskej armáde dodať 465 tankov zmodernizovaných na úroveň T-72B3M (pričom len v roku 2021 to bolo 93 kusov). T-72B3M je chránený novým výbušným reaktívnym pancierom Relikt. Je poháňaný novým motorom V-92S2F s výkonom 1 130 koní. Ďalším dôležitým vylepšením je panoramatické pozorovacie puzdro veliteľa s termovíziou a laserovým diaľkomerom, ktoré zásadným spôsobom zvyšuje situačné povedomie veliteľa o okolí tanku.

### T-72M2

Slovenská verzia, ktorá je vybavená jedným protilietadlovým kanónom kalibru 30 mm 2A42 s dostrelom 2 000 m.

Bojové nasadenie
----------------

Modernizovaná ruská verzia T-72 určená na boj v zastavanej oblasti. Predvádzaný na výstave Russia Arms Expo 2013.
Stroje boli nasadené vo viacerých ozbrojených konfliktoch. Najvýznamnejšie stretnutie so západnými tankmi M1 Abrams a Challenger 1 počas vojny v Perzskom zálive a operácie Iracká sloboda skončilo pre iracké tanky T-72 veľkým neúspechom. Z hľadiska doktríny nasadenia je však potrebné poznamenať, že T-72 nie je hlavný bojový tank, ktorý sa mal aktívne podieľať na stíhaní a boji s tankovými zväzmi vyzbrojených najnovšími tankmi západnej konštrukcie, táto úloha bola ponechaná typom T-64 a T-80. Konštrukcia T-72 bola koncipovaná ako relatívne lacný hlavný bojový tank, ktorý by bol spoľahlivý a nenáročný na údržbu a mohol byť široko exportovaný do spriatelených zemí.

Iracké T-72 boli počas oboch konfliktov s krajinami NATO porazené. Bolo to jednak pre nižšiu úroveň výcviku irackých vojsk a nepriateľskú drvivú leteckú a početnú prevahu ako aj pre zastaranosť tankov T-72. Iracké T-72 boli menej výkonné exportné verzie, ktoré už dlhšiu dobu neprešli modernizáciou, dôležitým faktom bola aj nedostatočná priebojnosť ich menej kvalitnej munície.

### Ruská invázia na Ukrajinu

Pri okupácii Ukrajiny nasadilo Rusko do bojov tanky T-72A, T-72AV,T-72B a T-72B3 a Ukrajina tanky T-72AV, T-72B a T-72AMT. V priebehu prvých dvoch rokov vojny stratilo Rusko minimálne 1364 týchto tankov a Ukrajina 217 tankov.

Používatelia
------------

* Alžírsko  Alžírsko - v januári 2018 malo v prevádzke 325 tankov T-72
* Angola  Angola - v januári 2018 mala v prevádzke 50 tankov T-72
* Arménsko  Arménsko - v januári 2018 malo v prevádzke 101 tankov T-72
* Azerbajdžan  Azerbajdžan - v januári 2018 mal v prevádzke 244 tankov T-72
* Bielorusko  Bielorusko - v januári 2018 malo v prevádzke 527 tankov T-72B a 5 T-72B3
* Bulharsko  Bulharsko - v januári 2018 malo v prevádzke 90 tankov T-72
* Česko  Česko - v januári 2018 malo v prevádzke 30 tankov T-72M4CZ
* Etiópia  Etiópia - v januári 2018 mala v prevádzke 215 tankov T-72
* Gruzínsko  Gruzínsko - v januári 2018 malo v prevádzke 100 tankov T-72
* Chorvátsko  Chorvátsko - v januári 2018 malo v prevádzke 90 tankov T-72 pod označením M-84
* India  India - v januári 2018 mala v prevádzke 1950 tankov T-72M1
* Irak  Irak - v januári 2018 mal v prevádzke 168 tankov T-72
* Irán  Irán - v januári 2018 mal v prevádzke 480 tankov T-72S
* Jemen  Jemen - neznámy počet
* Južný Sudán  Južný Sudán - v januári 2018 malo v prevádzke 70 tankov T-72AW
* Kazachstan  Kazachstan - v januári 2018 mal v prevádzke 300 tankov T-72BA
* Kirgizsko  Kirgizsko - v januári 2018 malo v prevádzke 150 tankov T-72
* Kongo  Kongo - v januári 2018 malo v prevádzke 100 tankov T-72AW
* Líbya  Líbya - neznámy počet
* Maďarsko  Maďarsko - v januári 2018 malo v prevádzke 30 tankov T-72
* Malajzia  Malajzia - v januári 2018 mala v prevádzke 48 tankov PT-91
* Maroko  Maroko - v januári 2018 malo v prevádzke 40 tankov T-72
* Mongolsko  Mongolsko - v januári 2018 malo v prevádzke 50 tankov T-72A
* Mjanmarsko  Mjanmarsko - v januári 2018 malo v prevádzke 50 tankov T-72S
* Nikaragua  Nikaragua - v januári 2018 mala v prevádzke 20 tankov T-72B1
* Nigéria  Nigéria - v januári 2018 mala v prevádzke 12 T-72AW a 31 T-72M1
* Poľsko  Poľsko - v januári 2018 malo v prevádzke 458 T-72/T-72M1D, T-72M1 a 232 PT-91
* Rusko  Rusko - v septembri 2021 malo v prevádzke 1961 tankov T-72A/T-72AV/T-72B/T-72BA/T-72B3/T-72B3M
* Severné Macedónsko  Severné Macedónsko - v januári 2018 malo v prevádzke 31 tankov T-72A
* Slovensko  Slovensko - v januári 2018 malo v prevádzke 30 tankov T-72
* Srbsko  Srbsko - v januári 2018 malo v prevádzke 13 tankov T-72
* Sýria  Sýria - neznámy počet
* Tadžikistan  Tadžikistan - v januári 2018 mal v prevádzke 30 tankov T-72
* Turkmenistan  Turkmenistan - v januári 2018 mal v prevádzke 650 tankov T-72
* Uganda  Uganda - v januári 2018 mala v prevádzke 10 tankov T-72
* Ukrajina  Ukrajina - v januári 2018 mala v prevádzke 100 tankov T-72AW a B1
* Uzbekistan  Uzbekistan - v januári 2018 mal v prevádzke 70 tankov T-72
* Venezuela  Venezuela - v januári 2018 mala v prevádzke 92 tankov T-72B1

Referencie
----------

1. ↑  FOSS, Christopher F.. *Jane's armour and artillery (2009-2010)*. [s.l.] : Jane's Information Group, 2009. 1093 s. ISBN 978-0-7106-2882-4.
2. 1 2  Hebert, M. Tucker, S. C. 2008, Tanks. in Tucker, S. C. (Editor) Cold War A Student Encyclopedia. Vol. I-V. Abc-Clio, Inc. Santa Barbara, s. 2015
3. ↑   *T-72A MBT* [online]. armyrecognition.com, [cit. 2022-03-15]. Dostupné online.
4. ↑   *T-72B MBT* [online]. armyrecognition.com, [cit. 2022-03-15]. Dostupné online.
5. ↑   *T-72AV main battle tank technical data sheet specifications description information intelligence pictures video photos | Russia Russian army tank heavy armoured vehicles U | Russia Russian army military equipment vehicles UK* [online]. armyrecognition.com, [cit. 2022-03-16]. Dostupné online.
6. ↑   *T-72B3 MBT* [online]. armyrecognition.com, [cit. 2022-03-15]. Dostupné online.
7. ↑   *T-72B3M / T-72B4 MBT* [online]. armyrecognition.com, [cit. 2022-03-15]. Dostupné online.
8. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.
9. ↑   *Attack On Europe: Documenting Ukrainian Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.
10. ↑   *Обзор состояния танковых войск Вооруженных Cил России на 2021 год* [online]. bmpd.livejournal.com, [cit. 2022-03-14]. Dostupné online.
11. ↑  THE INTERNATIONAL INSTITUTE FOR STRATEGIC STUDIES (IISS). *The Military Balance 2018*. [s.l.] : [s.n.], 2018. (Anglický)

Iné projekty
------------

Commons
* Spolupracuj na Commons Commons ponúka multimediálne súbory na tému **T-72**